Document ID: 32014R1257

KOMISSION ASETUS (EU) N:o 1257/2014,
annettu 24 päivänä marraskuuta 2014,
lannoitteista annetun Euroopan parlamentin ja neuvoston asetuksen (EY) N:o 2003/2003 muuttamisesta sen liitteiden I ja IV mukauttamiseksi
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon lannoitteista 13 päivänä lokakuuta 2003 annetun Euroopan parlamentin ja neuvoston asetuksen (EY) N:o 2003/2003 (1) ja erityisesti sen 31 artiklan 1 ja 3 kohdan,
sekä katsoo seuraavaa:
(1)
Luonnon kaliumsuolat ovat luonnonvaroista kaivostoiminnan kautta saatavia materiaaleja. Tällaiselle luonnontuotteelle vahvistettiin ravinteiden vähimmäispitoisuus asetuksen (EY) N:o 2003/2003 liitteen I taulukossa A.3 olevassa 1 kohdassa teollisuuden hyvien käytänteiden mukaisesti. Kun malmin kaliumpitoisuus kuitenkin luonnossa pienenee, tuottajien on entistä vaikeampi noudattaa nykyisiä raja-arvoja, mikä vaarantaa luonnon kaliumsuoloista saatujen lannoitetoimitusten jatkuvuuden ammattimaisille maanviljelijöille. Sen vuoksi kyseisiä raja-arvoja olisi hieman alennettava muuttamalla mainitun liitteen taulukossa A.3 olevaa 1 kohtaa, jotta tuottajat voivat jatkaa tuotteensa markkinointia EY-lannoitteena. Muutoksella otetaan huomioon se, että hieman alennetutkin raja-arvot mahdollistavat tehokkaan lannoittamisen, ja sitä voidaan siten pitää asetuksen (EY) N:o 2003/2003 31 artiklan 3 kohdassa tarkoitettuna teknisenä kehityksenä.
(2)
3,4-dimetyyli-1H-pyratsolifosfaatti, jäljempänä ’DMPP’, on nitrifikaation estoaine, joka sopii käytettäväksi (kiinteiden tai nestemäisten) yleisten typpilannoitteiden kanssa. DMPP vähentää typen hävikkiä maaperään ja ilmakehään ja parantaa siten typen käytön tehokkuutta.
(3)
N-butyylitiofosforitriamidin ja N-propyylitiofosforitriamidin reaktioseos, jäljempänä ’NBPT/NPPT’, on ureaasin estoaine. NBPT/NPPT vähentää ammoniakkipäästöjen muodossa tapahtuvaa typpihävikkiä sen jälkeen, kun on käytetty ureaa sisältäviä lannoitteita, ja parantaa siten typen käytön tehokkuutta.
(4)
Jotta DMPP ja NBPT/NPPT olisivat laajemmin maanviljelijöiden saatavilla unionin alueella, ne olisi lisättävä asetuksen (EY) N:o 2003/2003 liitteessä I oleviin sallittujen nitrifikaation ja ureaasin estoaineiden luetteloihin mainitun asetuksen 31 artiklan 1 kohdan mukaisesti.
(5)
Kiinteät tai nestemäiset yksiravinteiset ureaformaldehydilannoitteet sekä ureaformaldehydiä sisältävät kiinteät NPK-, NP- ja NK-lannoitteet eritellään lannoitetyyppeinä asetuksen (EY) N:o 2003/2003 liitteessä I. Vaikka ureafomaldehydikondensaatit ovat stabiileja liuoksena sekä suspensiona, ureaformaldehydiä sisältäviä nestemäisiä NPK-, NP- ja NK-lannoitteita ei ole vielä sisällytetty asetuksen (EY) N:o 2003/2003 liitteeseen I erillisinä tuotetyyppeinä. Kiinnostus tuoda markkinoille nestemäisiä NPK-, NP- ja NK-lannoitteita, jotka sisältävät jonkin verran ureaformaldehydiä typen lähteenä, on kasvamassa, joten ureaformaldehydin käyttö nestemäisten NPK-, NP- ja NK-lannoitteiden valmistuksessa pitäisi sallia. Sen vuoksi mainitun asetuksen liitteessä I olevaan taulukkoon C.2 olisi lisättävä kuusi uutta tyyppinimeä.
(6)
Sen jälkeen, kun DMPP ja NBPT/NPPT on lisätty asetuksen (EY) N:o 2003/2003 liitteeseen I, olisi kyseisen asetuksen liitteeseen IV lisättävä näiden lannoitteiden virallisessa valvonnassa käytettävät analyysimenetelmät.
(7)
Sen vuoksi asetusta (EY) N:o 2003/2003 olisi muutettava.
(8)
Sen varmistamiseksi, että Euroopan standardointikomitea julkaisee NBPT/NPPT:n analyysimenetelmän, joka on parhaillaan validoitavana, ennen kuin NBPT/NPPT lisätään asetuksen (EY) N:o 2003/2003 liitteeseen I ja ennen kuin kyseisen lannoitetyypin analyysimenetelmä lisätään asetuksen liitteeseen IV, kyseisten muutosten soveltamista olisi lykättävä.
(9)
Tässä päätöksessä säädetyt toimenpiteet ovat asetuksen (EY) N:o 2003/2003 32 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutokset
Muutetaan asetus (EY) N:o 2003/2003 seuraavasti:
1)
Muutetaan liite I tämän asetuksen liitteen I mukaisesti.
2)
Muutetaan liite IV tämän asetuksen liitteen II mukaisesti.
2 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Liitteessä I olevaa kohtaa 4 ja liitteessä II olevaa kohtaa 2 sovelletaan 1 päivästä tammikuuta 2016.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä marraskuuta 2014.

Labels: 3
14
1
6